b'\n_START_ARTICLE_\nK\xc3\xa4pplingedrapene\n_START_PARAGRAPH_\nK\xc3\xa4pplingedrapene fant sted i juni 1389 eller 1392 da 70 svenske innbyggere ble sperret inne i en l\xc3\xa5ve, som deretter ble antent. Drapene skal ha funnet sted p\xc3\xa5 K\xc3\xa4pplingeholmen i Stockholm, tilsvarende dagens Blasieholmen.\n_START_SECTION_\nBakgrunn\n_START_PARAGRAPH_\nStockholm hadde siden 1250-tallet forbindelser med hanseatene og de tyske handelsbyene. Forbindelsene f\xc3\xb8rte etterhvert til innvandring, hvor tyske handelsmenn og administrasjonsansatte flyttet til byen. De tyske innvandrerne utgjorde etterhvert noen av de fremste borgerne i byen. De fleste h\xc3\xa5ndverkere var imidlertid fortsatt svenske. I 1348/49 ble Magnus Erikssons bylov innf\xc3\xb8rt for \xc3\xa5 begrense den tyske innflytelsen over byens administrasjon. Den tyske innflytelsen kulminerte da Albrekt av Mecklenburg ble innsatt som konge av Sverige i 1364._NEWLINE_Svenske borgere som \xc3\xb8nsket \xc3\xa5 avsette Albrekt allierte seg med dronning Margrete, som beseiret tyskerne i slaget ved \xc3\x85sle 1389. Seieren gjorde dronningen i praksis til regent over Sverige, med unntak av Stockholm, hvor tyskerne fortsatt holdt stand. Spenningen tiltok derfra mellom tyskere og svensker i Stockholm. I et fors\xc3\xb8k p\xc3\xa5 \xc3\xa5 enighet ang\xc3\xa5ende makten i Stockholm, ble representanter for byen invitert til \xc3\xa5 m\xc3\xb8te ledende svensker i T\xc3\xa4lje (S\xc3\xb6dert\xc3\xa4lje). Partene kom ikke til noen enighet. Stockholms representanter vendte tibake til byen, og urolighetene tiltok. Tyskerne organiserte en livvaktstyrke kalt hettebr\xc3\xb8drene, som begynte \xc3\xa5 trakassere den svenske befolkningen i byen._NEWLINE_Den 14. juni 1389 m\xc3\xb8tte de tyske hettebr\xc3\xb8drene, soldater samt handelsmenn opp p\xc3\xa5 Stortorget, og de samlet seg ved K\xc3\xa5kbrinken. En liste med 76 navn p\xc3\xa5 svenske angivelige forr\xc3\xa6dere som skulle p\xc3\xa5gripes, ble lest opp. Enkelte av disse ble l\xc3\xa5st inne p\xc3\xa5 slottet, mens andre ble dratt til Gr\xc3\xa5munkeholmen (Riddarholmen) for \xc3\xa5 tortureres. Den 15. juni ble J\xc3\xb6ns Kabbemagher, Lars Uphughom og Gregers R\xc3\xb6de brent levende p\xc3\xa5 b\xc3\xa5let. Den 17. juni ble slottets fanger rodd over til K\xc3\xa4pplingeholmen, hvor de ble stengt inne i en bygning som ble antent. Sifrene for antall drepte i K\xc3\xa4pplingedrapene varierer fra 15 som laveste anslag, til 76.'